b'\n_START_ARTICLE_\nSalmin kihlakunta\n_START_PARAGRAPH_\nSalmin kihlakunta (ruots. Salmi h\xc3\xa4rad) oli yksi Viipurin l\xc3\xa4\xc3\xa4nin kihlakunnista, joka k\xc3\xa4sitti l\xc3\xa4\xc3\xa4nin pohjoisimman osan Laatokan pohjoispuolelta. Siihen kuuluivat Soanlahden, Suistamon, Korpisel\xc3\xa4n, Suoj\xc3\xa4rven, Salmin ja Impilahden kunnat. Kihlakunta oli olemassa vuosina 1847\xe2\x80\x931945._NEWLINE_Salmin kihlakunta muodostettiin vuonna 1847 K\xc3\xa4kisalmen pohjoiseen kihlakuntaan aiemmin kuuluneista Salmin, Suoj\xc3\xa4rven ja Suistamon pit\xc3\xa4jist\xc3\xa4 sek\xc3\xa4 Kitel\xc3\xa4n ja Korpisel\xc3\xa4n kappeleista. Kihlakunnan alueessa ei perustamisen j\xc3\xa4lkeen tapahtunut suuria aluemuutoksia. Kihlakunnan alue laajeni jonkin verran l\xc3\xa4nteen vuonna 1885, kun tuolloin perustettu Salmin kihlakuntaan yhdistetty Soanlahden kunta muodostettiin p\xc3\xa4\xc3\xa4asiassa Sortavalan kihlakuntaan kuuluneesta Ruskealan kunnasta.  Toinen aluemuutos tapahtui vuonna 1935, kun Sortavalan kihlakuntaan kuuluneesta Sortavalan maalaiskunnasta siirrettiin Janaslahden, Purovaaran ja M\xc3\xa4kisalon kyl\xc3\xa4t Impilahden kuntaan. _NEWLINE_Salmin kihlakunta luovutettiin talvisodan p\xc3\xa4\xc3\xa4tt\xc3\xa4neess\xc3\xa4 Moskovan rauhassa 13. maaliskuuta 1940 l\xc3\xa4hes kokonaan Neuvostoliitolle, jonka vuoksi kihlakunta lakkautettiin valtioneuvoston asetuksella 9. toukokuuta 1940 ja Suomen puolelle j\xc3\xa4\xc3\xa4nyt Korpisel\xc3\xa4n kunnan l\xc3\xa4ntisin osa liitettiin Ilomantsin kihlakuntaan ja Kuopion l\xc3\xa4\xc3\xa4niin. Luovutetut alueet vallattiin kuitenkin takaisin seuraavana vuonna alkaneen jatkosodan hy\xc3\xb6kk\xc3\xa4ysvaiheessa ja pian t\xc3\xa4m\xc3\xa4n j\xc3\xa4lkeen Salmin kihlakunta perustettiin uudelleen, kun hallinto siirrettiin osittain sotilashallinnolta siviilihallinnolle. Salmin kihlakunnan henkikirjoittajan virkaa ei kuitenkaan perustettu heti uudelleen, vaan se yhdistettiin Sortavalan kihlakunnan henkikirjoittajan viran kanssa, jota hoidettiin Sortavalasta k\xc3\xa4sin. Salmin ja Sortavalan henkikirjoittajien virat perustettiin kuitenkin uudelleen 1. tammikuuta 1943. Suomen menetetty\xc3\xa4 alueen uudelleen jatkosodan p\xc3\xa4\xc3\xa4tt\xc3\xa4neess\xc3\xa4 Moskovan v\xc3\xa4lirauhassa 1944, kihlakunnan henkikirjoittaja evakuoitiin Varpaisj\xc3\xa4rvelle. Suomen puolelle j\xc3\xa4\xc3\xa4nyt Korpisel\xc3\xa4n l\xc3\xa4nsiosa siirrettiin valtioneuvoston p\xc3\xa4\xc3\xa4t\xc3\xb6ksell\xc3\xa4 uudelleen Kuopion l\xc3\xa4\xc3\xa4nin Ilomantsin kihlakuntaan 1. tammikuuta 1945, kuten oli tehty talvisodan j\xc3\xa4lkeenkin. Salmin kihlakunnan henkikirjoittajan virka lakkautettiin valtioneuvoston p\xc3\xa4\xc3\xa4t\xc3\xb6ksell\xc3\xa4 1. tammikuuta 1945 alkaen. Salmin kihlakunnan henkikirjoittajan seuraajana toimi Siirtov\xc3\xa4en siviilirekisteritoimiston henkikirjoittaja vuosina 1946\xe2\x80\x931954.'